DECRETO 169/2007, do 30 de agosto, polo que se aproba a modificación dos estatutos do Consorcio Comarcal contra Incendios e Salvamento da Limia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/09/2007

A necesidade de darlle unha resposta eficaz ao servizo de prevención e extinción de incendios na Comunidade Autónoma de Galicia fai necesaria unha organización común e axeitada deste servizo en todo o territorio galego con este fin, a Xunta de Galicia levou a cabo, no seu día, o Plan galego de dotación de parques contra incendios urbanos baseado en criterios de racionalidade técnica e económica que permitiría dotar a comunidade autónoma dun servizo integrado de prevención e extinción de incendios e que xunto coa restante normativa de aplicación, garante a prestación do devandito servizo en condicións aceptables en toda Galicia.
O Consorcio Comarcal contra Incendios e de Salvamento da Comarca da Limia foi constituído mediante o Decreto 390/2005, do 28 de xullo, e participan nel a Xunta de Galicia (por acordo do seu consello na súa reunión do día 17 de febreiro de 2005, segundo o disposto no punto 3º do artigo 196 da Lei 5/1997, do 22 de xullo, de Administración local de Galicia), a Deputación Provincial de Ourense e os concellos desa comarca, concretamente forman parte del os concellos de Vilar de Santos, Vilar de Barrio, Sandiás, Sarreaus, Xinzo de Limia, Trasmiras, Os Blancos, Porqueira, Calvos de Randín, Rairiz de Veiga e Baltar.
A sesión constitutiva do referido consorcio tivo lugar o día 22 de novembro de 2005. Con data do 29 de agosto de 2006, o Pleno do Consorcio acorda iniciar o procedemento de modificación dos seus estatutos. A reforma afecta exclusivamente o artigo 14 dos estatutos, que regula a figura do xerente.
O procedemento de modificación dos estatutos dos consorcios está regulado nos artigos 151.2º e 143 da Lei 5/1997, do 22 de xullo, de Administración local de Galicia. En cumprimento do disposto nos citados preceptos, o presidente do Consorcio Comarcal contra Incendios e Salvamento da Limia remitiulle á Consellería de Presidencia, Administracións Públicas e Xustiza a documentación relativa á súa modificación.
Examinada a dita documentación, considérase que a tramitación da modificación estatuaria seguiu o procedemento legalmente previsto para tal fin.
En síntese, para a adopción do acordo de modificación deste consorcio observouse a seguinte tramitación:
-O Pleno do Consorcio acorda iniciar o procedemento de modificación dos seus estatutos, na súa sesión do 29 de agosto de 2006.
-O referido acordo someteuse a información pública polo prazo dun mes, mediante edicto publicado no BOPl de Ourense nº 211, do 13 de setembro de 2006 e simultaneamente remitiúselle á Deputación Provincial de Ourense e á Consellería de Presidencia, Administracións Públicas e Xustiza, para o seu informe durante o prazo dun mes.
-Os plenos da maioría dos concellos integrantes do consorcio e da Deputación Provincial de Ourense aprobaron, por maioría absoluta do seu número legal de membros, a modificación dos Estatutos polos que se rexe o referido consorcio.
-O presidente do Consorcio remitiulle á Consellería de Presidencia, Administracións Públicas e Xustiza unha copia certificada dos acordos de modificación dos estatutos do devandito consorcio.
En atención ao exposto e de conformidade co disposto no artigo 151.1º en relación cos artigos 143.1º d) e 144 da Lei 5/1997, do 22 de xullo, de Administración local de Galicia e demais normativa de aplicación, por proposta do conselleiro de Presidencia, Administracións Públicas e Xustiza e logo da deliberación do Consello da Xunta de Galicia na súa reunión do día trinta de agosto de dous mil sete,
DISPOÑO:
Artigo único.-Aprobar a modificación do artigo 14 dos estatutos do Consorcio Comarcal contra Incendios e Salvamento da Limia, sendo o seu texto o que se recolle no anexo deste decreto.
Disposición derradeira
Este decreto entrará en vigor ao día seguinte o da súa publicación no Diario Oficial de Galicia.
Santiago de Compostela, trinta de agosto de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
ANEXO
Modificación dos estatutos do Consorcio Comarcal contra Incendios e Salvamento da Limia
Artigo 14º.-Xerente.
1º A Xerencia é o órgano administrativo ao que lle corresponde realizar a xestión ordinaria dos asuntos de competencia do consorcio, baixo a inmediata dirección e dependencia do presidente. O xerente terá a consideración de persoal eventual de acordo co establecido no artigo 104 da Lei 7/1985, de bases de réxime local, e demais normativa de función pública; sen prexuízo de que, por acordo do Pleno, se puidera determinar, motivadamente, a súa clasificación nunha categoría de entre as previstas na normativa que regula o persoal ao servizo das administracións públicas. Admítese a agrupación deste con outro ou outros consorcios para o sostemento en común dun único posto de xerente.